作者：刘学箕
词牌/韵律：贺新郎

paragraphs: 午睡莺惊起。
鬓云偏、□鬆未整，凤钗斜坠。
宿酒残妆无意绪，春恨春愁如水。
谁共说、厌厌情味。
手展流苏腰肢瘦，叹黄金、两细香消臂。
心事远，仗谁寄。
帘栊渐是槐风细。
对梧桐、清阴满院，夏初天气。
回首春空梨花梦，屈指从头暗记。
叹薄幸、抛人容易。
目断孤鸿沈双鲤，恨萧郎、不寄相思字。
幽恨积，黛眉翠。